James Small se groot gebaar by rugbytoets | Netwerk24
Deur Salty Thompson, Gauteng 14 Julie 2019 19:26
Ek het die onderstaande in 2014 oor James Small geskryf:
Daar is 'n vers in die Bybel wat lui dat wat jy ook al in die geheim doen, God aan die wêreld sal onthul. Ek wil julle vertel wat Small "in die geheim" gedoen het en wat openbaar gemaak moet word.
My dogter, Riëtte, is 27, het Down se sindroom en is mal oor rugby. Ek het haar na 'n toets tussen die Bokke en die All Blacks op Ellispark geneem en ons was weens swak vervoer­reëlings laat.
Ek kry steeds 'n knop in die keel wanneer ek aan sy gebaar dink vir 'n pa met 'n dogter met Down se sindroom.
Ons is van die een ingang na die ander gestuur omdat daar glo dubbelbesprekings was. Ons is uiteindelik ingelaat en het op die trappe tussen die sitplekke gestaan. Ek het besluit ons gaan op die trappe sit.
Ek hoor toe iemand roep: "Meneer, meneer!" Toe ek omdraai om te kyk, sien ek Small en Gary Teichmann. Dit was Small wat my geroep het. Hy sê: "Bring jou dogter hiernatoe. Sy kan in my stoel sit."
Maar in die ry langs die trappe waar ons sou sit, het Donn Engelbrecht, 'n voormalige kollega van my, en sy gesin toevallig gesit. Hulle het 'n ekstra stoel gehad omdat sy tweejarige seun meer aan die woel as op die sitplek was. Riëtte kon toe daar sit sonder dat Small sy stoel moes opgee.
Maar Small was nogtans bereid om sy stoel op te offer en op die koue sementtrappe te sit sodat my dogter gemaklik kon wees.